
Geometriai Referencia Kamra (GRC) detektorok, kalibrációjuk és rekonstrukciós hatásfokuk javítása

Kulcsszavak: GRC, MWPC, driftsebesség, kalibráció, rekonstrukció
Dolgozatom legfőbb célja az, hogy összefoglaljam és bemutassam a témavezetőmmel és az Innovatív Detektorfejlesztő Kutatócsoporttal 2022 tavaszától 2023 őszéig végzett munkámat, melynek során sor került több sokszálas proporcionális kamra megépítésére, kalibrációjára és szolgálatba állítására az NA61-SHINE kísérlet detektorrendszerében.
Elsőként összefoglalom a gáztöltésű detektorok és a sokszálas proporcionális kamrák működésének megértéséhez fontos jelenségeket, majd kitérek az NA61-SHINE kísérlet összeállítására és az általunk megépített GRC (geometriai referencia kamra) detektor megkonstruálásának fő motivációjára, a nagy térfogatú időprojekciós kamrák driftsebességének pontos meghatározására. Megvizsgálom az ideális GRC kamra működési elvét és az általa elérhető driftsebesség-korrekciót. Nagy vonalakban bemutatom a ténylegesen megépített GRC detektorok konstruckióját, elméletileg elérhető tér- és időfelbontását, a tervezésük során költségcsökkentési okokból alkalmazott fontosabb trükköket, valamint az elkészült GRC detektorok kalibrációjának lépéseit.
Összefoglalom a GRC detektorok egyik fő tulajdonságából, a karteziánus kiolvasási módszerből adódó rekonstrukciós nehézségeket, valamint a jelenleg szoftveresen implementált rekonstrukciós módszert. Kitérek a detektor karteziánus kiolvasásából adódó két szálsík közti beütés-összepárosítás szükségességére, fizikai elvárások alapján kijelölöm az összepárosításhoz használt különböző módszereket, végül pedig összefoglalom a különböző összepárosításhoz használt módszerek nagy mintán végzett vizsgálatának lépéseit és eredményeit.



